b"\n_START_ARTICLE_\nEllen Barkin\n_START_SECTION_\nBiografia\n_START_PARAGRAPH_\nEl nom complet de l'actriu \xc3\xa9s Ellen Rona Barkin. El seu pare era venedor de productes qu\xc3\xadmics i la seva mare administradora d'un hospital. A partir dels 12 anys va anar a un prestigi\xc3\xb3s col\xc2\xb7legi a Nova York, en el qual s'ensenyava interpretaci\xc3\xb3. Posteriorment va estudiar hist\xc3\xb2ria antiga i arts dram\xc3\xa0tiques a la universitat. Tamb\xc3\xa9 va assistir a seminaris d'actuaci\xc3\xb3 en el fam\xc3\xb3s Actor's Studio. _NEWLINE_Barkin va fer el seu debut d'interpretaci\xc3\xb3 als 26 anys en una producci\xc3\xb3 teatral de Nova York. Va actuar en dues obres m\xc3\xa9s fins que va sorgir la seva oportunitat al cinema en ser-li ofert el 1982 el paper d'esposa maldestra en la pel\xc2\xb7l\xc3\xadcula Diner de Barry Levinson. A l'any seg\xc3\xbcent ja va fer diverses pel\xc2\xb7l\xc3\xadcules, la primera com a filla de Robert Duvall a Tender Mercies.  A mesura que es va convertir en una actriu consagrada, Barkin va intentar escollir acuradament els seus papers en les pel\xc2\xb7l\xc3\xadcules. D'aquesta forma va intervenir en films protagonitzats per actors famosos, com Jack Nicholson o Al Pacino i que van tenir un considerable \xc3\xa8xit de p\xc3\xbablic._NEWLINE_Quan es va casar amb el seu primer marit, Barkin va haver de retirar-se durant algun temps del cinema per tenir els seus fills. Aquest allunyament la va perjudicar en la seva carrera, i Barkin va trigar algun temps a tornar a aconseguir papers adequats. A causa de la seva cara peculiar i a la seva boca una mica torta, Barkin no \xc3\xa9s considerada una actriu maca ni una estrella de cinema en el sentit tradicional. No obstant aix\xc3\xb2, t\xc3\xa9 una considerable facilitat per a la interpretaci\xc3\xb3 que li permet espavilar-se amb gran naturalitat. Tamb\xc3\xa9 emana una forta sensualitat que la converteix en una dona d'un atractiu especial._NEWLINE_A m\xc3\xa9s del cinema, Barkin ha intervingut en nombroses pel\xc2\xb7l\xc3\xadcules i miniseries de televisi\xc3\xb3, mitj\xc3\xa0 en el qual es mou amb la mateixa facilitat que al cinema._NEWLINE_Barkin es va casar el 1988 amb el conegut actor Gabriel Byrne, amb qui va tenir dos fills. El matrimoni es va trencar cinc anys m\xc3\xa9s tard. L'any 2000 Barkin es va casar novament, aquesta vegada amb el propietari de Revlon, la companyia de perfumeria."